Psalam (Šarić) 56.
Upravitelju pjevačkoga zbora; po napjevu: "Nijema golubica u daljini"; od Davida; miktam; kad ga Filisteji uhvatiše u Gatu.

1Smiluj se meni Bože, jer za mnom zijevaju ljudi; ratnici me svaki dan pritiskuju. 

2Neprijatelji moji rade mi o glavi; jest, mnogo ih je, koji se bore proti meni. 

3Ali neka je daleko od mene, da ih se bojim, jer u tebe se uzdajem! 

4U Boga, čijom se riječi dičim, u Boga se uzdam, ne bojim se: što mi mogu učiniti ljudi? 

5Svaki dan preokreću riječi moje; sve misli njihove idu na zlo proti meni. 

6Skupljaju se; zasjedaju mi; paze na pete moje, jer mi rade o glavi. 

7Uz takvu zloću da izmaknu, u gnjevu sruši narode, Bože! 

8Izbrojio si dane nevolje moje; suze moje skupi u svoj mijeh, u torbu svoju unutra! 

9Onda se moraju neprijatelji moji okrenuti, umaći u dan, kad te zovnem; o tom sam uvjeren: Bog je za me! 

10 U Boga, čijom se riječi dičim, u Gospoda, čijom se riječi dičim, 

11 U Boga se uzdam, ne bojim se: što mi mogu učiniti ljudi? 

12 Bože, dugujem ti, što sam zavjetovao; žrtvu hvale prinijet ću ti, 

13 Ako izbaviš od smrti dušu moju, od pada noge moje, da idem pred Bogom u svjetlosti života. 

Psalmi (Šarić)